વાસ્તવમાં આ દુનિયામાં જેટલા ખરાબ બનાવો બને છે, તેના કરતાં ઘણી મોટી સંખ્યામાં સારા બનાવો બનતા રહે છે અને તેને લીધે જ આ દુનિયા હજુ જીવવાલાયક અને માણવાલાયક રહી છે. પરંતુ છાપાંવાળા અને ટીવી ન્યુઝ ચેનલવાળાઓ તો એમ જ માને છે કે ખરાબ સમાચારોને હાઈલાઈટ કરીને જ વાચકોને આકર્ષી શકાશે અને ટકાવી રખાશે. તેને લીધે પોઝીટીવ વાયબ્રેશન્સ આપે તેવા આનંદદાયક, ઉત્સાહજનક કે પ્રેરણાત્મક સમાચાર એક તો છપાતા હોય છે જ ઓછા અને વળી પાછા તે છપાયા હોય પણ ખૂણેખાંચરે એવી જગ્યાએ કે તેના પર આપણું ધ્યાન ભાગ્યે જ પડે.